Man, swanger vrou en kinders sterf gru-dood | Maroela Media
'n Foto van die toneel op die N4 (Foto: ER24)
'n Man, vrou en drie kinders, vermoedelik 'n egpaar en hul kinders, is Sondag dood nadat hulle in 'n gru-botsing op die N4 in Buffelspoort betrokke was.
Annine Siddall, ER24-woordvoerder, sê daar word in dié stadium vermoed dat die bestuurder van die motor beheer oor die voertuig verloor het en teen 'n betonstruktuur gebots het. Die voertuig het daarna aan die brand geslaan.
Siddall sê nooddienste het Sondag net voor 11:00 by die toneel aangekom. Volgens haar was daar niks wat nooddienste vir die insittendes kon doen nie.
"Die vrou wat in die botsing oorlede is, was swanger. Die kinders, tussen ses en nege jaar oud, en die man, wie se ouderdom nie bekend is nie, is almal op die toneel dood verklaar," sê sy.
Siddall sê meer inligting oor die botsing was nie onmiddellik bekend nie. Nooddienste wil nie in dié stadium bespiegel oor die slagoffers se oorsaak van dood nie.
Man, vrou in hospitaal ná mikrovliegtuig neerstort
Dit is so hartseer en tragies en klink na hele gesin. Alle medelye en sterkte aan die families en vriende vir hierdie groot verlies. Mag jul hierdie hartseer trauma kan verwerk.
Ag nee, dis aaklig. Baie jammer vir die mense en hul naasbestaandes. Daardie deel van die N4 is n baie besige en baie gevaarlike stuk pad.
Ek en my 3-jarige dogtertjie is vanoggend daar verby oppad terug Pretoria toe. Dit was verskriklik! Sterkte aan die gesin se naasbestaandes.
Baie hartseer. Dis n baie besige pad daardie, kort nog n paar bane. Moet dalk bietjie beter ontwerp word vir hoë snelheid verkeer om mense vinniger by hul bestemming en af van die pad af te kry. Motor ongelukke bly maar baie hartseer, maak nie saak wie dit is nie.